Ansøgning om renovering

Dette dokument anvendes i forbindelse med ansøgninger om støtte til renovering af både i Det Danske Spejderkorps. Se mere om kriterier på [dds.dk/baadpuljen](http://dds.dk/baadpuljen). Ansøgningen sendes til pulje@dds.dk.

Ansøger og kontaktperson

Brejning Søspejdere

Formål

Brejning Søspejdere er en gruppe i vækst. Vi har ca. 50 spejdere fordelt på 4 grene, men kun to små Wayfarer-joller til søaktiviteter. Tilsammen kan bådene rumme 10 personer. Vores spejdere er vilde med at komme på vandet og lære hvordan man sejler. De drømmer om at tage på længere ture med overnatninger og blive ”rigtige” søspejdere. Desværre er de to både langt fra velegnede til dette. Vi ønsker os derfor flere både som er skabt til søaktiviteter for spejdere. Her har vi fundet to Svendborg Senior joller hos en anden gruppe som vi vil renovere. Med sådan to renoverede både vil f.eks vores tropsspejdere kunne tage på deres egne planlagte hejke til vands på Vejle Fjord. Vores møder om tirsdagen vil kunne få flere børn på vandet. Vi ser også en mulighed for et yderligere samarbejde med Brejning Efterskole, som vi allerede låner lokaler af og har adresse hos.

Mål

Vores mål med to yderligere både er først og fremmest at få flere af vores spejdere til at opdage hvordan man kan lave spejderarbejde til vands. Bådene er måske et af de bedste redskaber til at øve samarbejde, præcision og naturforståelse i en patrulje.

Får vi bådene, kan en hel gren af gangen være på vandet. Det betyder også at der bliver mulighed for at arrangere weekendture for bl.a junior og trop hvor alle kan være med.

Hvis vores ansøgning bliver godkendt kan:

* Troppen sejle selv til Spejdernes Lejr 2017 i Sønderborg.
* Juniorgrenen sejle på weekendtur til f.eks Juelsminde i maj/juni 2017
* Kan gruppen stille med endnu bedre mulighed for at vise hvad søspejder er til Havnens Dag i maj 2017.

Målgruppe

Målgruppen er vores spejdere i mini, junior og troppen, 8-16 år. Vi vil bruge bådene til at få endnu flere børn og unge i vores lokalområde til at blive medlemmer hos os.

Sekundært vil vi arbejde på et yderligere samarbejde med Brejning Efterskole, som har over 100 elever i alderen 15-17 år.

Kort beskrivelse af aktiviteter

* Uddannelse af vores trops –og juniorgren i sejlads. Med de nye både indfører vi også sejlgrader i gruppen, så spejderne får en konkret rang i.f.t deres sejlevner og dermed ret til at sejle i bestemte områder.
* Navngivningsceremoni på havnen, som deles på sociale medier og vores hjemmeside. Alle medlemmer og interesserede inviteres
* En gruppetur fra Brejning til Rosenvold i april eller maj 2017
* Togtdagbog fra troppens sommertogt, enten i 2017 (i.f.m SL 2017) eller 2018. Sendes til Track og Wide og deles på Facebook og hjemmeside.
* Havnens Dag 2017 hvor vi inviterer interesserede ud for at opleve søspejderarbejde

Forventede effekt

Vi forventer at kunne få flere af vores eksisterende medlemmer på vandet, da vi forøger vores bådkapacitet med 100 %.

Vi forventer en medlemsfremgang, primært fordi vi har mange som gerne vil være med allerede, men som vi ikke har kapacitet til. Hvor mange det drejer sig om, er svært at sætte tal på.

Vi forventer at kunne samarbejde yderligere med Brejning Efterskole.

Formidling

Forslag til formidlingsaktiviteter i forbindelse med ny båd:

* Navngivningsceremoni på havnen, som deles på sociale medier og vores hjemmeside. Alle medlemmer og interesserede inviteres
* Togtdagbog fra troppens sommertogt, enten i 2017 (i.f.m SL 2017) eller 2018. Sendes til Track og Wide og deles på Facebook og hjemmeside.
* Havnens Dag 2017 hvor vi inviterer interesserede ud for at opleve søspejderarbejde

Milepæle / Tidsplan

Sep. 2016: Ansøgning til godkendelse

Okt. 2016: Deadline på beskrivelse af sejlgrader hos Brejning Søspejdere

Nov. 2016: Formalisering af evt. samarbejde med Brejning Efterskole omkring sejlads

Primo 2017: Renoverede Svendborgjoller leveres fra værft

April 2017: Søsætning og navngivning af Svendborgjollerne

April/Maj 2017: Første weekendture for trop og junior i de nye både

Juli 2017: Evt. sejlads for troppen til Spejdernes Lejr 2017

Oktober 2017: De første trops –og juniorspejdere har opnået deres første sejlgrad

Evaluering

Vi vil evaluere på hvor godt det er gået med at skabe nye aktiviteter med bådene, når første sejlsæson er afsluttet i efteråret 2017. Succeskriterierne vil være at få flere af gruppens spejdere ud på vandet og at flere af de ældste bliver i stand til at gennemføre og arrangere egne ture af forskellig varighed. Dette kan også være med til at fastholde dem på længere sigt.

Budget

Vi ansøger bådpuljen om renovering af 2 Svendborg Senior joller til 100.000, heraf 25 % i egen betaling.

Bådenes anskaffelsespris: 17.500 kr

Indskud til havneplads 15.926 kr

Faste årlige udgifter til båden:

5416 kr i pladsleje

2400 kr til op –og nedtagning

500 kr til bundmaling

500 kr til diverse

Tilbud fra bådværft

Tilbud fra Aarøsund Bådebyggeri er vedhæftet.

Vi har selv udeladt de renoveringsopgaver som vi ikke ønsker udført.
Vi vil selv stå for transport af bådene til og fra værftet, samt rengøring. Derfor er disse også udeladt.